Informácia

	Informáciou, ktorú vzala vláda SR na vedomie na rokovaní dňa 16. júna 2002, bola informovaná o stave plnenia úlohy z uznesenia vlády SR č.1020/2000: prerokovať v pléne vládnych delegácií a v expertných skupinách rozporné stanoviská a názory strán na právne a technické otázky, ktoré vyplynuli z obsiahlych materiálov, ktoré si strany v r. 1999 a 2000 vzájomne vymenili.

	Sprievodným listom z 2. apríla 2001 predložil vedúci delegácie maďarskej strany L. Székely vedúcemu delegácie slovenskej strany „Návrh dohody“ s poznámkou (ako jeden z možných) s návrhom prerokovať návrh na rokovaní pléna vládnych delegácií.

	Podľa predstáv druhej maďarskej delegácie, vedenej L. Székelyom, na rozdiel od prvej delegácie, vedenej J. Nemcsókom, najprv treba urobiť Dohodu vychádzajúcu z Rozsudku MSD a potom vychádzajúc zo zásad Dohody, cit.: „by mohol začať pravdepodobne zložitý a dostatočný čas si vyžadujúci proces rokovania odborníkov, ktorého konečným výsledkom by potom mohlo byť pozmenenie Zmluvy z r. 1977“. To je diametrálne odlišný prístup rokovaní o Dohode, aký sa viedol s delegáciou vedenou J. Nemcsókom, ktoré dospeli k návrhu Rámcovej dohody a jej parafovaniu 27. februára 1998. Z pohľadu slovenskej strany je nemysliteľné, aby sa predložila vláde, parlamentu a prezidentovi Dohoda, kde by neboli zdokumentované a porovnané dopady na ciele Zmluvy z r. 1977 a Spoločného zmluvného projektu. Také dopady nemôžu posúdiť právni, ale v prvom rade technickí experti. Tieto skutočnosti si plne uvedomovali obe prvé vládne delegácie, ktoré dospeli k Rámcovej dohode.

	V poradí druhá vládna delegácia MR, vedená L. Székelym, až do rokovania 29. júna 2001 odmietala rokovať na odbornej úrovni, kde sa prerokujú odlišné a rozporné technické stanoviská vyplývajúce z predložených materiálov maďarskou a slovenskou stranou. Až 29. júna 2001 sa delegácie dohodli, že začnú podrobné rokovania v odborných skupinách o právnych a technických otázkach realizácie Rozsudku MSD a za tým účelom sa vytvoria dve pracovné skupiny:

a/ Právna pracovná skupina, ktorá začne vypracovávanie návrhu medzivládnej Dohody o realizácii Rozsudku MSD. Vedúcimi sú M. Szabó za maďarskú a D. Štefánek za slovenskú stranu.
b/ Vodohospodársku, ekologickú, plavebnú a energetickú (technickú) pracovnú skupinu, ktorá preskúma otázky na úseku Dunaja medzi Bratislavou a Budapeštou. Vedúcimi sú G. Bartus za maďarskú stranu a M. Supek za slovenskú stranu.

     	Na rokovaní vládnych delegácií 13. septembra 2001 sa vzájomne dohodlo zloženie pracovných skupín a začatie ich rokovaní v októbri 2001.

	Právna pracovná skupina rokovala 4 krát a ani na poslednom rokovaní 8. apríla 2002 nedospela k dohode. Technická právna skupina sa definitívne dohodla na mandáte a otázkach na šiestom rokovaní 23. apríla 2002. Vedúci slovenskej vládnej delegácie D. Kocinger požiadal listom z 26.4.2002 vedúceho vládnej delegácie L. Székelyho o zvolanie vládnych delegácií s programom odsúhlasiť mandát a otázky technickej pracovnej skupiny, aby sa mohli rozbehnúť vlastné práce. L. Székely v odpovedi z 13. mája 2002 oznámil, že podľa stanoviska maďarskej strany, plenárne zasadnutie vládnych delegácií bude účelné zvolať vtedy, keď sa podarí dohodnúť o mandáte Právnej odbornej pracovnej skupiny. avšak právnej odbornej pracovnej skupine nevyhnutne musí predchádzať uznesenie novej vlády, zostavenej na  základe   volieb  konaných  21. apríla 2002.   Po  vytvorení  novej   vlády  a   po   obdržaní 
zodpovedajúcich splnomocnení, maďarská strana predloží slovenskej strane návrh na spôsob a tempo rokovaní, avšak dovtedy prosí L. Székely o trpezlivosť.

	Uvedeným listom boli ukončené s L. Székelym i medzi pracovnými skupinami akékoľvek kontakty.

	30.10.2002 sa obrátil vedúci slovenskej vládnej delegácie D. Kocinger priamo na vedúceho úradu vlády MR so žiadosťou sprostredkovať kontakt s predstaviteľom zodpovedným za riešenie otázok súvisiacich s realizáciou rozsudku MSD. Do predloženia Informácie na pripomienkovanie D. Kocinger neobdržal odpoveď.

	Záverom možno konštatovať, že na maďarskej strane možno opäť očakávať nové zloženie vládnej delegácie, ktorej navrhneme pokračovať v rokovaniach s využitím jak Rámcovej dohody, tak dosiahnutých výsledkov rokovaní s druhou vládnou delegáciou. Konštatovať však možno prerušenie rokovaní a stratu 8 mesiacov z viny maďarskej strany.

	Vzhľadom na uvedené skutočnosti, nie je potrebné doplniť ani meniť uznesenie vlády SR zo 6. decembra 2000 č. 1020/2000 a miesto správy sa predkladá len Informácia.

	Pre podrobnejšie oboznámenie sa hlavne nových členov vlády a parlamentu, v prílohe Informácie sú širšie rozvedené rozdielne technické stanoviská našej a maďarskej strany, z čoho si možno urobiť obraz o náročnosti diskusií a konkrétnych riešení.